**Máltai kultúra, történelem és művészet**

Easy School of Languauges, Valletta, Málta

2025.07.21-25.

Egy csodálatos hetet töltöttem Málta festői szigetén, ahol minden nap szembejön velünk a történelem, a művészet, és ahol bámulatos módon keverednek az arab, az olasz és brit hatások a helyi kultúrával.

A kurzus kiváló lehetőséget nyújtott mindhárom megismerésére és megtapasztalására. A délelőtti órákon sorra vettük az ország viharos történelmének különböző korszakait, az ókori rómaiaktól a legújabb kori britekig. Hallhattunk a híres ottomán ostromról 1565-ben, a Szent János Rend lovagjairól és a máltaiak hősies helytállásáról a II. világháborúban. Minden korszakban minden megszálló erősen hatott a kultúrára és a művészetekre, amibe betekintést nyertünk a délutáni múzeumlátogatásokon és kirándulásokon. Nagy élmény volt a „Caravaggio nap”, amikor a művész máltai tartózkodásának történetével ismerkedtünk meg, délután pedig a nyomába szegődtünk, felkerestük a helyszíneket, ahol megfordult, és megnéztük csodás festményeit a Szent János Katedrálisban.

Kifejezetten erre a tematikára készített tankönyvet kaptunk – tele érdekes szövegekkel, feladatokkal és hasznos információkkal – amit jól tudok majd használni a saját óráimon is. Az oktatónk – egy amerikai történelem szakos tanár, aki Máltán él már négy éve, és a tankönyv szerzője – nagy lelkesedéssel próbálta bemutatni nekünk több ezer év történelmét, de mesélt a modern Máltáról is, az életstílusról, a szokásokról, és fáradhatatlanul válaszolt a kérdéseinkre. Változatos módszereket használt a tananyag feldolgozására, ami mintaként szolgálhat hasonló, kulturális tartalmak bemutatására az angolóráimon.

Délutánonként meglátogattuk a Vallettán kívüli híres városokat és helyszíneket: Birgut, az ősi várost, ahol a Szent Angelo erőd még mindig őrzi a félszigetet, a Mdinát, a régi fővárost, Rabatot, ahol római kori katakombákban lehet kalandozni, Tarxient, ahol 5-6000 éves megalitikus templomromok találhatók és Marsaxlokkot, a bájos halászfalut, ahonnan csónakkal visznek a festői Szent Péter öbölbe. A hétvégén a kis szigetre, Gozora kirándultunk, megnéztük a hatalmas parti sziklákat, Victoria városának híres Citadelláját és úsztunk egyet a festői Xlendi öbölben. A hetet egy közös ebéddel zártuk, amit a csoporttársaimmal – cseh és olasz kollégákkal - fogyasztottunk el egy tengerparti étteremben.

Málta felejthetetlen élményt nyújtott – a 40 fokos hőség ellenére - kellemes keveredése volt a tanulásnak, tapasztalásnak, nyelvgyakorlásnak, eszmecserének, gyönyörködésnek és pihenésnek. Köszönöm mindenkinek, aki lehetővé tette, hogy részem legyen benne.

Siroki Zsuzsanna

 